Eskom: Gordhan versoek oudit, beurtkrag duur voortPravin Gordhan. Foto: GCIS Pravin Gordhan, minister van openbare ondernemings, het gesê ingenieurs sal ŉ onafhanklike oudit van die land se kragstasies doen. Gordhan het Dinsdag tydens die debat oor pres. Cyril Ramaphosa se staatsrede aan LP’s gesê die oudit sal gedoen word om vas te stel wat die foute is wat sedert Sondag tot landwye beurtkrag gelei het. Die minister het toegegee dat daar talle probleme is met die twee nuutste steenkoolkragstasies wat gebou is om die land van ’n kragtekort te red. “Die eerste punt wat ons aan die publiek moet vertel, is dat Medupi en Kusile swak ontwerp en swak gebou is en nie op optimale vlakke funksioneer nie,” het Gordhan aan LP’s gesê. “Ek het vandag [Dinsdag] verskeie interaksies gehad en ons begin sien waar die probleme is maar ons het ook nuwe inisiatiewe geneem waar ek en die direksie ooreengekom het dat ons eksterne ingenieurs sal kry om ’n onafhanklike oudit te doen van wat presies aangaan sodat ons Eskom weer op die regte spoor kan kry.” Gordhan het ook uitgevaar teen kritiek op Ramaphosa se aankondiging dat Eskom in drie verskillende entiteite ontbondel sal word. Hy het ontken dat dit tot gevolg sal hê dat die kragvoorsiener geprivatiseer word. Argieffoto: GCIS Eskom het intussen aangekondig dat daar Woensdag weer beurtkrag sal wees. Die kragvoorsiener het gesê fase 3-beurtkrag is Dinsdag om 22:14 opgeskort maar dat dit Woensdag om 08:00 tot 23:00 sal hervat. Volgens Eskom is dit weens ŉ tekort aan kapasiteit as gevolg van ŉ aantal opwekkingseenhede wat buite werking is. Intussen word deur die nag gewerk om eenhede weer aanlyn te bring, het Eskom gesê en bygevoeg dat vier eenhede Dinsdag weer in werking gestel is. “Die water- en dieselnoodreserwes is egter steeds baie laag en ons is bekommerd oor die uitwerking van Woensdag se beplande nasionale staking deur Cosatu op ons bedrywighede.” Volgens Eskom het hy egter gebeurlikheidsplanne gereed indien sy bedrywighede geraak sou word. Indien Eskom jou elektrisiteit verskaf, kan jy jou beurtkragskedule kry deur www.loadshedding.eskom.co.za te besoek of 08600 37566 te skakel. Indien ŉ munisipaliteit jou elektrisiteit voorsien, kan jy die volgende webtuistes besoek of inbelsentrums skakel. City Power (Johannesburg): www.citypower.co.za of 086 056 2874 Ekurhuleni (Oos-Rand, Gauteng): www.ekurhuleni.gov.za of 086 054 3000 Tshwane Metro (Pretoria): www.tshwane.gov.za of 012 358 9999 eThekwini (Durban en omliggend): www.durban.gov.za of 080 131 3111 Stad Kaapstad: www.capetown.gov.za of 086 010 3089 Nelson Mandelabaai: www.nelsonmandelabay.gov.za of 041 506 5555 Polokwane (Limpopo): www.polokwane.gov.za of 015 290 2490 eMalahleni (Witbank en omliggend): www.emalahleni.gov.za of 013 690 6911 Umhlathuze: www.umhlathuze.gov.za of 080 022 2827